Isten Szolgája Márton Áron püspökké szentelésének 75. évfordulója

Kiállítás a kolozsvári Szent Mihály templomban
2014. február 10 – szeptember 29.

Kiállítás megnyitó: 2014. február 10. 

Köszöntő (Ft. Kovács Sándor főesperes-plébános)

A kiállítás ISz Márton Áron kolozsvári püspökké szentelését helyezi a figyelem középpontjába. A tárlaton kiemelt szerepet kap a püspökké szentelés eseménye, ugyanakkor utalás történik az azt követő püspöki szolgálatára is.

A panók sorozata az 1939-es évszámmal kezdődik. Az első részben a püspökké szentelés egyes mozzanatait bemutató egykori felvételeket láthatunk. A képek mellett ISz Márton Áron püspök első körlevele olvasható.

A második rész az 1980-as évszámmal már püspöki szolgálatának és földi életének befejezését jelzi. Itt olvasható a leköszönő főpásztor utolsó körlevele is. Mellette bérmálási és papszentelési fotók jelzik a püspöki tevékenységének kiemelkedő eseményeit.

A kiállításon ISz Márton Áron kolozsvári szolgálatát, a lelkészi, népnevelői és plébánosi tevékenységéhez kötődő írások (az Erdélyi Iskola, Erdélyi Tudósító, A Hírnök számai), valamint levéltári iratok érzékeltetik. 

Az egyháztanácsi gyűlések jegyzőkönyveiből ráláthatunk a rendkívül gyorsan zajló eseményekre: a plébános választás után nem sokkal Vorbuchner Adolf püspök úr váratlan halálára, ISz Márton Áron apostoli kormányzóvá, majd pár hónap múlva püspökké való kinevezésére. Betekintést nyerhetünk ISz Márton Áron püspök kolozsvári plébánosi tevékenységébe, ahogy szentelését követően még néhány évig az egyházközséget vezette.

A kiállításon látható XI. Pius pápa hivatalos okmányának másolata, Márton Áron gyulafehérvári püspökké való kinevezéséről. 

A kolozsvári püspökszentelés  előkészítésére pedig a plébániai levéltárból származó érdekes, korabeli iratok utalnak. A szertartásról és köszöntésekről szintén láthatunk nyomtatványokat. 

ISz Márton Áron püspöki körleveleiben is közzé tett tanításai, szellemi és lelki hagyatéka mellett néhány személyes tárgy – pileolus, mitra, pásztorbot – segítheti, hogy jelenlétét e kiállítás által is közelebb érezzük.

Kiállítás ismertető (Hegedűs Enikő művészettörténész)
A kolozsvári Szent Mihály templom történetéhez – annak építészeti és művészi értékei, valamint Erdély történetében jelentős egyházi és közéleti eseményei mellett – az 1939. február 12-i püspökszentelés, és nem utolsósorban Márton Áron személye elválaszthatatlanul hozzákapcsolódik.
Az 1938. december 24-én kinevezett és 1939. februárban felszentelt új püspököt, Márton Áront ismerték és szerették Kolozsváron. Sokak előtt ismert volt egyetemi lelkészi, hitszónoki, népnevelői, plébánosi tevékenysége, hallgatták beszédeit, olvashatták írásait. Így nem csoda, hogy 1939. február 12-én „ az egész templom megilletődve fogadta az új püspököt”. Ezt tanúsítja a Szentelik a püspököt korabeli, a mostani megemlékezésre újra nyomtatott kiadvány is. „Régi diákjai, fiatal és idősebb munkatársai ott térdeltek mellette és ő komoly és szerény méltósággal haladt végig a templomon és áldotta meg először, mint püspök hiveit. Egész a kapuig kiment s az utcán rekedt tömegre, a kincses városra, az életre, a küzdésre, egész Erdélyre adta püspöki áldását.” olvashatjuk. (Szentelik a püspököt, 14. old.)

A kolozsvári püspökszentelés nagy eseményére, Márton Áron püspök személyére kívánjuk ezzel a kiállítás is ráirányítani a figyelmet. 
Márton Áron 1932. október 1-től egyetemi lelkész és hitszónok Kolozsváron, 1934. március 13-től lesz az Erdélyi Római Katolikus Népszövetség országos igazgatója. 1933-ban létrehozza és szerkeszti, dr. György Lajossal az Erdélyi Iskola nevelésügyi folyóiratot. Az írásait is magába foglaló néhány folyóiratszámot láthatunk a kiállításon.

Márton Áron a kolozsvári Szent Mihály plébánia vezetésére 1936. március 15-én kap ideiglenes megbízatást. Az egyházközség képviselőtestülete 1938. augusztus 14-én választja meg plébánosnak. A megválasztás után, Vorbuhner püspök és Gajdátsy Béla irodaigazgató által aláírt– 1938. augusztus 21-én kelt - plébánosi kinevezését őrzi a plébániai levéltár, amit itt is bemutattunk.
Megható, ahogy Majláth püspökről és Vorbuhner püspökről nyilatkozik, és velük kapcsolatos események kapcsán intézkedik.
Majláth Gusztáv Károly püspökké szentelésének 40. évfordulóján – 1937. április 25. küldöttség indul a Budapesten tartózkodó főpásztor meglátogatására. Márton Áron a képviselőtestület előtt nyilatkozza, hogy „egyházközségünk híveinek szeretetét … személyesen fogom tolmácsolni … itthon pedig az egyházközség hivatalos képviselete és a hívek egyeteme … szent misén emlékezik meg nagy Püspökéről.”
„Vorbuchner Adolf püspök elhunyta alkalmából a végtisztesség megadásával kapcsolatos intézkedések, a váratlanul 1938. szeptember 10-én Bécsben elhunyt főpásztor földi maradványait szeptember 14-én indították útnak Gyulafehérvárra. 
A gyászkocsi útközben Kolozsváron a Szent Mihály templom előtt egy fél órára megáll, a kolozsvári papság fogadja, a koporsót a szentélyben felállított ravatalra helyezik és elvégzik a beszentelő szertartást, a temetés napján, szeptember 17-én a kolozsvári templomban ünnepélyes gyászszertartást végeznek.” írja Márton Áron plébános, és mint kolozs-dobokai főesperes intézkedik, hogy a kerületben vasárnap fél órát harangozzanak a gyász jeléül.
Az egyházközség képviselőtestületének rendkívüli közgyűlésén méltató és elismerő szavakkal emlékezik Vorbuchner püspökre: „Személyében reményeink zálogát, Majláth püspök méltó utódját, féltett értékeink hivatott sáfárát kaptuk. … A tisztalátás és szinte abszolút biztos ítélőképesség volt legjellemzőbb tulajdonsága. … Szerette külön Egyházközségünket is … Mindig szívesen jött ide, mindig hálás volt a vendéglátásért és többször tett elismerő nyilakozatot az egyházközség működésére vonatkozólag, hogy azt annyi felelősséggel, szeretettel visszük. Megrendülten állunk, e megdöbbentő, korán felnyílt sír előtt. Szeretetteljes alakját örökké meg akarjuk emlékezetünkben őrizni …” mondja Márton Áron. 

Apostoli kormányzóvá való kinevezése után szükségét érzi, hogy a plébánia lelki vezetésével és helyettesítésével megbízza Veres Ernő hittanárt, az anyagi és vagyon ügyek intézését azonban továbbra is fenntartja magának.
A kolozsvári Szent Mihály plébánia irattárának anyagában őrzött egyháztanácsi gyűlések jegyzőkönyvből és iratokból ráláthatunk a püspökszentelés előkészítésére is. 
„A püspökszentelés programja és a rendezés előkészítését és keresztülvitelét Dr. Boga Alajos referens elnöklete alatt egy rendezőbizottság intézi. A szentelést Cassulo András bukaresti pápai nuncius végzi Pacha Ágoston temesvári – és Fiedler István szatmár-nagyváradi püspökök segédlete mellett a gyulafehérvári székeskáptalan tagjai s az erdélyi egyházmegye papsága jelenlétében.

A szentelésre meghivattak az egyházmegyei tanács és egyházközségünk választmányának tagjai, továbbá a katonai és polgári hatóságok vezetői, valamint a társegyházak képviselői. A szentelés után, a plébánia nagy termében, fogadja a felszentelt püspök a tisztelgéseket. A tisztelgések után a Mariánumban díszebéd lesz a vendégek és meghívottak részére. A rendezés költségeit felerészben az egyházmegyei igazgatótanács s fele részben egyházközségünk fedezi.” – 1939. január 31-én kelt jegyzőkönyv szerint.

Érdekes adalékkal szolgálnak a Ferencrendiek, a Piaristák, a Kat. Kör, a Kolping Legényegylet-hez írt kérések: „A püspökszenteléskor szükségünk lesz székekre, ezért tisztelettel kérjük, szíveskedjenek, nélkülözhető székeiket 2 napra nekünk kikölcsönözni.” (1939. január 16.)
A Román Vasút Társasághoz intézett kérés, amelyben február 11-ére a Bukarestből vonattal érkező nuncius fogadásához szükséges hely biztosítását kérik, a kolozsvári állomáson az I. osztályú váróterem lefoglalását, valamint február 10-11-12 –én jelzőtáblák elhelyezését.(1939. január 18.)

A Villamosművek kolozsvári igazgatóságához engedélyért folyamodnak a templomtorony kivilágítására, február 11 és 12-én estére. (1939. február 7.)

A templomi rendfenntartás- és rendezés biztosítása érdekében a Katolikus Kör, a Kolping, a Főiskolások Mária Kongr. Elnökségéhez és az El. Isk. igazgatóságához fordulnak. (1939. február 3.)

Az előkészítés véget Gyulafehérvárra elküldik a templom alaprajzát. (1939. január 21.)

A szertartás programját is láthatjuk a tárlóban. Az események már előző délután, február 11-én, szombaton elkezdődtek: 

A február 12-én, vasárnap reggel 9 órakor kezdődő szertartás meghívó levelei – a Kolping, a Hölgy Kongregáció, a Szoc. Misszió, az Oltáregyelet, a Kat. Kör számára és belépő jegyek is láthatók (dr. Karda Mihály és Karda Mihályné belépőjegye Domokos Pál Péter hagyatékából.)

Érdekesség, hogy külön étlapot is nyomtattak a díszebéd meghívottjainak. Jakab Antal mint segédlelkész neve szerepel az egyiken.
A püspökké szentelés szertartásról és a köszöntésekről, az ÚJ PÜSPÖK iránt megnyilvánuló szeretet kifejezéseiről, szintén láthatunk nyomtatványokat. 
A Szentelik a püspököt kiadvány részletes képet ad az ünnepségről.
Püspöki pileolusa pedig jelenlétét idézi. A kiállított mitrát és pásztorbotot is használhatta.
A harmadik tárlóban XI. Pius pápa apostoli levelének másolatát láthatjuk, amellyel Márton Áront gyulafehérvári püspökké nevezi ki. Az eredeti, ólompecsétes bullát a gyulafehérvári Érseki Levéltárban őrzik. 
Címerét a neves, erdélyi heraldikus, Keöpeczi Sebestyén József tervezte 1939. február – márciusában. Az Erdély címerével, a vármegyék és Erdély uralkodóinak címereivel egyesített püspöki címert láthatjuk itt.
Márton Áron püspök szellemi és lelki hagyatékát a körleveleiben is közzé tett tanításai is jelzik, püspöki körlevelei közül az 1939 – 1948-as években kinyomtatottakat tettük közé.

A felsorakoztatott panókon pedig az első (1939. március 31.) és az utolsó (1980. május 15.) körlevele olvashatóak. A képek a püspökké szentelés jeleneteit mutatják be, valamint bérmálási és papszentelési fotók, amelyek püspöki szolgálatát jelzik.
Az új főpásztornak, Márton Áronnak a püspökszentelés után elhangzott, a köszöntő szavakra adott válaszából idézve kívánok áldott megemlékezést:

„Ígérem, püspökké szentelésemnek ezen a felejthetetlen ünnepnapján, hogy ezekkel a történelmi adottságokkal számot vetek, amint azt a múltban is tettem, a sorsközösségnek ezt a szavát megfogadom és az együtthaladás útját egyengetem. Minden küzdő emberben testvéremet akarom látni és amennyire segítségükre tudok lenni, leszek, és terhüket vállaimra venni igyekszem.” (Szentelik a püspököt, 15. old.)

